Preşedintele Senatului Călin Popescu Tăriceanu a declarat miercuri seară la România TV că va cere Comisiei SRI să verifice informaţiile conform cărora ofiţeri ai unor servicii secrete străine s-au aflat în sediul DNA.

„Sunt informaţii conform cărora ofiţeri ai unor servicii străine ar fi fost prezenţi în sediul central al DNA. Sigur că această întrebare eu am să rog să o adreseze Comisia de verificare a activităţii SRI”, a afirmat Tăriceanu.



Liderul ALDE a subliniat că o cooperare a serviciilor de informaţii româneşti cu cele străine nu se face prin intermediul DNA.



„Cred că cooperarea între servicii se face la nivelul serviciilor, nu se face prin DNA”, a explicat Călin Popescu Tăriceanu adăugând că o astfel de colaborarea nu trebuie să se desfăşoare în afara cadrului instituţional, „mai ales în zona justiţiei”.

Sursa: News.ro